ไทยประกันฯเปิดโครงการจาก HA สู่ Good Practice
ไทยประกันชีวิต จับมือสรพ. เปิดโครงการ &#8220;จาก HA สู่ Good Practice&#8221;
1 ก.ค. 2553

ไทยประกันชีวิต จับมือสรพ. เปิดโครงการ “จาก HA สู่ Good Practice”
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต  เปิดเผยว่า บริษัทได้ให้การสนับสนุนในด้านต่างๆ แก่โรงพยาบาลในเครือข่ายฯ ในการส่งบุคลากรของโรงพยาบาลเข้ารับการอบรมตามหลักสูตรของ สถาบันพัฒนาและรับรองสถานพยาบาล (สรพ.) ทั้งยังจัดให้มีการอบรมและสัมมนา เพื่อเป็นการแลกเปลี่ยนความรู้ระหว่างกัน โดยปัจจุบันมีโรงพยาบาลเข้าร่วมโครงการ 53 แห่งด้วยกัน และได้รับการรับรองมาตรฐาน HA หรือ Hospital Accreditation   ไปแล้วจำนวน 22 แห่ง
ในปีพ.ศ. 2552 ที่ผ่านมา บริษัทหมายมั่นปั้นมือให้คนไทยได้รับการดูแลที่ดียิ่งขึ้นไปอีก จึงได้ทำการยกระดับมาตรฐานการรักษาพยาบาลของโรงพยาบาลในเครือข่าย ด้วยการจับมือกับ สรพ. ทำการต่อยอดโครงการเพื่อนคุณภาพ ด้วยการริเริ่มจัดทำ “Good Practice” ให้โรงพยาบาลในเครือข่ายมุ่งสู่ความเป็นเลิศของการบริการทางการแพทย์ที่เป็นแบบอย่างที่ดีในด้านการรักษาเฉพาะทาง เพื่อส่งเสริมและพัฒนาองค์ความรู้ด้านการบริการทางการแพทย์เฉพาะทาง แม้แต่ละโรงพยาบาลจะมีความเชี่ยวชาญอยู่แล้ว แต่จะเน้นการพัฒนาอย่างต่อเนื่องและเป็นแบบอย่างที่ดีให้แก่โรงพยาบาลอื่นๆ ต่อไป
ทั้งนี้ โรงพยาบาลในเครือข่ายไทยประกันชีวิตเมดิแคร์ ที่จะได้รับมาตรฐาน Good Practice จะต้องเป็นโรงพยาบาลที่ได้รับการรับรองมาตรฐาน HA  โดยบริษัทฯ จะสอบถามถึงบริการทางการแพทย์ที่แต่ละโรงพยาบาลมีความเชี่ยวชาญอยู่ จากนั้นจึงจะประสานงานกับ สรพ. ในการเข้าตรวจเยี่ยมตามขั้นตอน ซึ่ง สรพ. จะจัดผู้เชี่ยวชาญพร้อมผู้เยี่ยมสำรวจของ สรพ. เข้าตรวจสอบ หากโรงพยาบาลได้ผ่านหลักเกณฑ์ก็จะได้รับประกาศนียบัตรมาตรฐานดังกล่าว โดยในปัจจุบันมีโรงพยาบาลที่ได้รับมาตรฐาน Good Practice แล้ว 3 แห่ง คือ โรงพยาบาลเปาโลเมโมเรียล โรงพยาบาลสมิติเวช ศรีนครินทร์ และโรงพยาบาลนนทเวช โดยในอนาคตอันใกล้นี้จะมีเพิ่มขึ้นอีก 2 แห่งคือ โรงพยาบาลหัวใจกรุงเทพและโรงพยาบาลนครธน
นายอภิรักษ์ กล่าวว่า บริษัทได้ตระหนักถึงคุณค่าของชีวิต และการดูแลชีวิตของผู้เอาประกัน จึงได้ริเริ่มโครงการดังกล่าว ตามวิสัยทัศน์การเป็นมากกว่าการประกันชีวิต โดยถือเป็นบริษัทประกันชีวิตแห่งแรกและแห่งเดียวที่จัดทำมาตรฐานสำหรับโรงพยาบาลในเครือข่ายอันเป็นมาตรฐานที่ได้รับการยอมรับ ซึ่งผู้เอาประกันเชื่อมั่นได้ว่า เมื่อเข้ารับการรักษากับโรงพยาบาลในเครือข่ายแล้ว จะได้รับการรักษาที่มีคุณภาพสูงตามหลักการแพทย์ นอกจากนี้ยังเป็นการเอื้อประโยชน์ต่อผู้ป่วยทั่วไปที่เข้ารับการรักษาอีกด้วย
ทางด้านนายแพทย์อนุวัฒน์ ศุภชุติกุล ผู้อำนวยการสถาบันพัฒนาและรับรองสถานพยาบาล กล่าวว่า โครงการ Good Practice เป็นโครงการความร่วมมือกันระหว่างไทยประกันชีวิตและ สรพ. โดยมีเป้าหมายเพื่อกระตุ้นการพัฒนาโรงพยาบาลอย่างต่อเนื่อง และค้นหาสิ่งดีๆ ในระบบ เพื่อกระบวนการพัฒนาองค์กร นำไปสู่การพัฒนาที่เป็นแบบอย่างให้กับโรงพยาบาลอื่นต่อไป ประโยชน์ที่โรงพยาบาลจะได้รับ นอกจากพัฒนามาตรฐานการให้บริการแล้ว ยังเป็นการเพิ่มมูลค่าให้กับโรงพยาบาล ขณะเดียวกันยังสามารถนำมาตรฐานดังกล่าวมาเป็นผลพัฒนาต่อเนื่องและเชื่อมต่อผลงานการพัฒนาไว้ใช้ในการประเมินรับรองมาตรฐาน HA ซึ่งเป็นการประเมินมาตรฐานโรงพยาบาลทั้งองค์กรต่อไป